  Удмуртиысь гурт возёсъя министерстволэн пресс-службаез Анжелика Тихонова корреспондент Шаркан ёросысь Быгы гуртын «Вуоноысь гурт» кылдытон пумысен кенешизы. Отчы Удмуртиысь гурт возёсъя но сиён-юонъя министрлэсь ужзэ быдэсъясь Михаил Юдин но элькунысь Интывылэз азинтонъя центрысь ӧнерчиос ветлӥзы. Соос гуртысь азьветлӥсьёсын но «Восход» гурт возёслэн кивалтӥсеныз Анатолий Хохряковен вераськизы, ивортӥз элькунысь гурт возёсъя но сиён-юонъя министерстволэн пресс-службаез. Гуртэз выльдон ужъёсты 2022-ти арын кутскозы. «Вуоноысь гурт» программаез улонэ пыӵатыса, гуртын цифра амалэн ужась фельдшер-акушер пункт кылдоз, сюресъёсты выльдозы, лулчеберетъя юртэз, спортзалэз, нылпи садэз но школаез рос-прос тупатъялозы, школа вӧзысь стадионысь бызьылон сюресъёсты резина пырыен шобыртозы, калыклы шутэтскыны, ужрадъёс ортчытъяны инты дасялозы. Со сяна, Wi-Fi герӟетэн эркын ужаны инты кылдытозы. Вань мерлыко объектъёсы интернет пыртозы. Тодэ вайытом, нырысетӥзэ «Вуоноысь гуртэз» Вотка ёросысь Пихтовкаын усьтӥзы. 2022-тӥ арын ӵектосэз, Быгыын сяна, Сьӧлта ёросысь Узяын но пыӵатозы.  Тегъёс: Удмуртия Шаркан гурт  